में जिस’लै फी शींशै’च दिक्खेआ तां सुमित्रा मिगी अपनी बक्खी गै दिखदी लब्बी। जिस स्हाबें ओ दिक्खा करदी ही ओदे’शा में ताड़ी लेआ जे सुमित्रा बी मिगी पछानी ऐठी ऐ। पर जियां उस ताड़ी लाई दी ही शीशे’च औं थोड़ा लाई सकदा हा। मेरी बिन्दक नजर खुंजदी तां इन्नियां जानां जो कियां मेरे भरौसे बेफिकर हियां, गप्पां मारा करदियां हियां, बस रुलकदी तां उन्दी बोटी-बोटी चथोई जानी ही। पद्दरा थार दिक्खियै गै औं नजर उबड़ी शीशै बक्खी करदा हा, इक आरीं नजर जुड़ो ही तां असैं बी डरैबरें आला रंग दस्सी उड़ेया हा, राम जी ओदा मुंह नीला फिरी गेआ ते मत्थे पर त्रियूड़ी पेई गेई ही। राजू गी फारिस्टर हुन्दी गोदै’च रक्खियै उसनै सिर झिगड़ा नुआई उड़ेआ हा, पत नईं गुस्से’च जां ओबी अदु’शा पंज बरे पिछड़ी परतोई गेई हो। सब्बै किश सुखने न्याई लग्गन लगा हा।